ธปท.เข้มความเสี่ยงอนุพันธ์ เงินกองทุนขั้นที่1หดหากแบงก์ขาดทุน
ธปท.สั่งแบงก์และสาขาต่างประเทศลงบัญชีขาดทุนจากธุรกรรมอนุพันธ์ กินส่วนของผู้ถือหุ้นในเงินกองทุนขั้นที่ 1 เพื่อให้เป็นไปตามมาตรฐานการเงิน เริ่มบังคับใช้ตั้งแต่ 8 พ.ค.นี้เป็นต้นไป
2 มิ.ย. 2558

ธปท.สั่งแบงก์และสาขาต่างประเทศลงบัญชีขาดทุนจากธุรกรรมอนุพันธ์ กินส่วนของผู้ถือหุ้นในเงินกองทุนขั้นที่ 1 เพื่อให้เป็นไปตามมาตรฐานการเงิน เริ่มบังคับใช้ตั้งแต่ 8 พ.ค.นี้เป็นต้นไป
สมบูรณ์ จิตเป็นธม ผู้อำนวยการอาวุโส ฝ่ายนโยบายการกำกับสถาบันการเงิน ธนาคารแห่งประเทศไทย (ธปท.) ได้ลงนามในประกาศ ธปท. เมื่อวันที่ 29 พ.ค.ที่ผ่านมา แจ้งให้ธนาคารพาณิชย์ที่จดทะเบียนในประเทศทุกแห่งทราบในเรื่ององค์ประกอบของเงินกองทุนสำหรับธนาคารพาณิชย์ที่จดทะเบียนในประเทศ โดยกำหนดเพิ่มเติมให้ธนาคารพาณิชย์ต้องปรับรายการกำไร (ขาดทุน) สะสมที่เกิดจากรายการความเสี่ยงด้านเครดิตของธนาคารพาณิชย์ (Debit Valuation Adjustment : DVA) ของธุรกรรมอนุพันธ์กับเงินกองทุนชั้นที่ 1 ที่เป็นส่วนของเจ้าของ ซึ่งเป็นไปในแนวทางเดียวกับการปรับรายการกำไร (ขาดทุน) สะสมที่เกิดจากการเลือกใช้วิธีการวัดมูลค่ายุติธรรม (Fair Value Option) สำหรับตราสารที่เป็นหนี้สินทางการเงินที่ธนาคารพาณิชย์เป็นผู้ออก
นอกจากนี้ ให้ยกเลิกประกาศ ธปท.ว่าด้วยองค์ประกอบเงินกองทุนของธนาคารพาณิชย์ที่จดทะเบียนในประเทศที่ได้ออกมาก่อนหน้านี้ 3 ฉบับ โดยนำสาระสำคัญมารวมไว้ในประกาศฉบับใหม่นี้แทน เพื่อให้เกิดความสะดวกแก่ธนาคารพาณิชย์ในการติดตามและปฏิบัติตามหลักเกณฑ์
ทั้งนี้ สืบเนื่องมาจากมาตรฐานการรายงานทางการเงิน เรื่องการวัดมูลค่ายุติธรรม มีผลบังคับใช้ตั้งแต่วันที่ 1 ม.ค. 2558 ซึ่งมาตรฐานรายงานฉบับดังกล่าวกำหนดเพิ่มเติมให้การวัดมูลค่ายุติธรรมของตราสารอนุพันธ์ต้องคำนึงถึงการเปลี่ยนแปลงของคุณภาพเครดิตทั้งของคู่สัญญา (Credit Valuation Adjustment : CVA) และ DVA โดยผลกำไร (ขาดทุน) จากการวัดมูลค่าดังกล่าวจะถูกรับรู้ในงบกำไรขาดทุนซึ่งจะส่งผลให้มูลค่าที่นับเป็นเงินกองทุนชั้นที่ 1 ที่เป็นส่วนของเจ้าของซึ่งเปลี่ยนแปลงไปตามผลกำไร (ขาดทุน) ที่เกิดขึ้น
อย่างไรก็ดี ธปท.เห็นว่ารายการกำไร (ขาดทุน) ที่เกิดจาก DVA ของธุรกรรมอนุพันธ์ไม่ควรส่งผลกระทบต่อฐานะเงินกองทุนของธนาคาร เนื่องจากไม่ใช่รายการกำไร (ขาดทุน) ที่แท้จริง จึงเห็นว่าควรเพิ่มเติมให้ธนาคารพาณิชย์ต้องนำรายการดังกล่าวมาปรับออกจากเงินกองทุนชั้นที่ 1 ที่เป็นส่วนของเจ้าของ ซึ่งหลักเกณฑ์ดังกล่าวสอดคล้องกับหลักเกณฑ์ปัจจุบันของ ธปท. ที่กำหนดให้ธนาคารพาณิชย์ต้องปรับรายการกำไร (ขาดทุน) จากการวัดมูลค่าตราสารที่เป็นหนี้สินทางการเงิน อันเนื่องมาจากการเปลี่ยนแปลงของคุณภาพเครดิตของธนาคารพาณิชย์เองออกจากเงินกองทุนชั้นที่ 1 ที่เป็นส่วนของเจ้าของ
ขณะเดียวกัน ธปท. ก็มีหนังสือถึงสาขาของธนาคารพาณิชย์ต่างประเทศทุกธนาคาร เรื่ององค์ประกอบการนับเงินกองทุนสาขาของธนาคารพาณิชย์ต่างประเทศ โดยกำหนดเพิ่มเติมให้สาขาธนาคารพาณิชย์ต่างประเทศต้องปรับรายการกำไร (ขาดทุน) สะสมที่เกิดจากรายการ DVA ของธุรกรรมอนุพันธ์กับเงินกำไรสาขาของธนาคารพาณิชย์ต่างประเทศที่จะส่งออกไปให้สำนักงานใหญ่ หรือที่ได้รับอนุมัติจากสำนักงานใหญ่ให้นับเป็นเงินกองทุน ซึ่งเป็นไปในแนวทางการปรับรายการกำไร (ขาดทุน) สะสมที่เกิดจากการเลือกใช้วิธีวัดมูลค่ายุติธรรมสำหรับตราสารที่เป็นหนี้สินทางการเงินที่สาขาของธนาคารพาณิชย์ต่างประเทศเป็นผู้ออก
ธปท.ยังได้ปรับปรุงประเด็นเพิ่มเติมให้สอดคล้องกับแนวปฏิบัติใน 2 เรื่องสำหรับสาขาธนาคารพาณิชย์ต่างประเทศ คือ ระยะเวลาในการปรับรายการกำไรจากธุรกรรมซีเคียวริไทเซชั่นออกจากเงินกองทุน และแนวทางการส่งกำไรออกไปยังสำนักงานใหญ่ของสาขาธนาคารพาณิชย์ต่างประเทศ โดยให้ยกเลิกประกาศ ธปท.ว่าด้วยองค์ประกอบเงินกองทุนของสาขาธนาคารพาณิชย์ต่างประเทศที่ออกไปก่อนหน้านี้ 2 ฉบับด้วย
แหล่งข่าวจากสมาคมธนาคารไทย เปิดเผยว่า คำสั่งของ ธปท.จะมีผลทางบัญชีให้เงินกองทุนขั้นที่ 1 ของธนาคารผันแปรไปตามการลงบัญชีกำไรและขาดทุนในการปิดงบในแต่ละช่วง อย่างไรก็ดีธนาคารพาณิชย์ระมัดระวังการลงทุนในตราสารอนุพันธ์อยู่แล้ว มาตรการนี้คงไม่มีผลทำให้ธนาคารใดต้องเพิ่มเงินกองทุนขั้นที่ 1